Asentel d tayunt n tesleḍt n yeḍrisen n tsekla. Asentel d aḥric meqqren deg tesleḍt d acukan ulac tiẓri i d-yewwin tabadut ikemlen ɣef usentel. Di tmuɣli n Muḥend Akli Salḥi «Di tesleḍt taseklant, awal “asentel” immal-d takti (am tayri, am yinig, am ttar, am tamettant, atg) iɣef d-yewwi uḍris. Yettban-d usentel n uḍris ama deg uẓeṭṭa n wawalen (awalen mqaraben deg unamek) ama deg uẓeṭṭa anamkan (tifyar d tugniwin n uɣanib, mqarabent deg unamek).